KOMISIJOS SPRENDIMAS
2009 m. gruodžio 17 d.
iš dalies keičiantis Sprendimą 2006/133/EB, kuriuo reikalaujama, kad valstybės narės laikinai imtųsi papildomų priemonių dėl Bursaphelenchus xylophilus (Steiner et Buhrer) Nickle et al. (pušinio stiebinio nematodo) plitimo Portugalijos rajonuose, išskyrus tuos, kuriuose jis nepasitaikė
(pranešta dokumentu Nr. C(2009) 10046)
(2009/993/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 16 straipsnio 3 dalies ketvirtą sakinį,
kadangi:
(1)
Pagal Komisijos sprendimą 2006/133/EB (2) Portugalija įgyvendina likvidavimo planą, skirtą kontroliuoti pušinio stiebinio nematodo (toliau - PSN) plitimą. Šiame sprendime nustatyta, kad pakavimo medžiagą iš neatsparios medienos, įskaitant iš ne mažiau kaip 6 mm storio medienos pagamintas dėžes, draudžiama išvežti iš demarkacinės zonos.
(2)
Tačiau galima taikyti šio draudimo išimtį, jei įgaliota perdirbimo įmonė tą medieną apdoroja ir ženklina pagal FAO Tarptautinio fitosanitarijos priemonių standartą Nr. 15 dėl Pakavimo medžiagos iš medienos reguliavimo tarptautinėje prekyboje gairių.
(3)
Portugalijoje kai kurios įmonės iš pagal šias nuostatas apdorotos medienos, kuri tiekiama su augalo pasu, gamina vyno dėžes. Tačiau pagamintos dėžės nėra ženklinamos jokiu ženklu, kuriuo būtų patvirtinta, kad naudota minėtu būdu apdorota mediena. Todėl tokioms vyno dėžėms minėta išimtis nėra taikoma.
(4)
Tam, kad šioms dėžėms būtų taikoma išimtis, būtina nustatyti, kad šias dėžes gaminančioms įmonėms būtų leista jas ženklinti, tačiau tik tuo atveju, jei jos būtų prižiūrimos siekiant užtikrinti, kad būtų laikomasi galiojančių nuostatų. Portugalija Komisijai pranešė, kad ji ketina įgalioti ir prižiūrėti šias įmones.
(5)
Šiame sprendime numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/133/EB priedo 1 dalyje po antros pastraipos įterpiama ši pastraipa:
„Oficiali atsakinga institucija gamintojams gali leisti ženklinti pagal FAO Tarptautinio fitosanitarijos priemonių standarto Nr. 15 II priedą vyno dėžes, gaminamas iš medienos, kurią įgaliota perdirbimo įmonė apdoroja pagal minėtą standartą ir tiekia su a punkte nurodytu augalo pasu. Nuolat atliekamas oficialus įgaliotų vyno dėžių gamintojų patikrinimas siekiant užtikrinti, kad vyno dėžėms gaminti būtų naudojama tik tokiu būdu apdorota mediena, tiekiama su a punkte nurodytu augalo pasu, ir kad šią medieną būtų galima susieti su įgaliota perdirbimo įmone.“
2 straipsnis
Šis sprendimas taikomas nuo 2010 m. sausio 1 d.
3 straipsnis
Šis sprendimas skirtas valstybėms narėms.
Priimta Briuselyje 2009 m. gruodžio 17 d.